หุ้นสินค้าโภคภัณฑ์เด่น
สภาพคล่องท่วมโลกต้องหาที่ลงบาทแข็งกดราคาทอง2,100บ.
20 ส.ค. 2554

สภาพคล่องท่วมโลกต้องหาที่ลงบาทแข็งกดราคาทอง2,100บ.
หุ้นสินค้าโภคภัณฑ์ฟื้นคืนชีพรับสภาพคล่องท่วมตลาดโลก ยางอาหารเหล็กเด่น ราคาทองพุ่งเงินบาทแข็งกดราคาขายในบ้าน 2,100 บาท 



จิตติ
หุ้นกลุ่มโภคภัณฑ์กลับมาได้รับความสนใจจากนักลงทุนอีกครั้งหลังตลาดคาดการณ์ว่าธนาคารกลางสหรัฐจะมีการออกมาตรการผ่อนคลายนโยบายรอบสองเพื่อกระตุ้นเศรษฐกิจส่งผลให้ดัชนีดาวโจนส์บวกต่อ ขณะที่ราคาน้ำมันดิบในตลาดโลกก็พุ่งขึ้นมายืนเหนือระดับ 83.23 เหรียญสหรัฐต่อบาร์เรล และทองคำในตลาดโลกเพิ่มขึ้น 7.40 เหรียญสหรัฐต่อออนซ์ มาปิดที่ 1,347.70 เหรียญสหรัฐต่อออนซ์ 
สำหรับราคาทองคำในประเทศวันที่ 7 ต.ค.ที่ผ่านมานี้มีการเปลี่ยนแปลงราคาถึง 6 ครั้ง และสุดท้ายราคาเพิ่มขึ้นจากวันก่อนถึง 100 บาทต่อน้ำหนักทองคำ โดยทองคำแท่งรับซื้ออยู่ที่ 19,050 บาท และขายออกราคา 19,150 บาท 
นายจิตติ ตั้งสิทธิ์ภักดี นายกสมาคมผู้ค้าทองคำ กล่าวว่า ราคาทองที่เปลี่ยนแปลงถึง 6 ครั้ง เกิดจากราคาทองในต่างประเทศผันผวน ส่วนผลจากเงินบาทที่แข็งค่ามาอยู่ที่ 29 บาทเศษต่อเหรียญสหรัฐ ทำให้ราคาทองคำถูกกว่าราคาต้นปีถึง 2,100 บาทต่อหนึ่งบาท
“ตอนนี้ราคาขึ้นมามาก นักลงทุนมีกำไรกันทั้งนั้น แต่จะขายหรือไม่ขึ้นอยู่กับความพอใจของแต่ละคน” นายจิตติ กล่าว 
น.ส.ฐิภา นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน แอนด์ ฟิวเจอร์ส กล่าวว่า ตอนต้นปีค่าเงินบาทอยู่ที่ 33 บาท แต่ตอนนี้ลงมาเหลือ 29 บาทเศษ หรือลดลงมาประมาณ 34 บาทต่อเหรียญสหรัฐ ซึ่งทุกค่าเงินบาทที่แข็ง 10 สตางค์ จะมีผลต่อให้ราคาทองลดลง 60 บาทต่อน้ำหนักทองคำ ดังนั้นค่าเงินบาทที่แข็งมีผลต่อราคาทองประมาณ 1,900 บาท 
นายพิชัย เลิศสุพงศ์กิจ ผู้อำนวยการอาวุโสฝ่ายการตลาด บล.ธนชาต กล่าวว่า ผลจากการคาดหวังว่าธนาคารกลางสหรัฐจะอัดมาตรการกระตุ้นเศรษฐกิจอีกครั้งเพื่อไม่ให้ถดถอย จะส่งผลให้สภาพคล่องในตลาดเพิ่มขึ้น และก็จะนำเงินเข้ามาลงทุนในประเภทสินค้าโภคภัณฑ์ ทั้งประเภทน้ำมันและซอฟคอมมูนิตี หุ้น ทองคำ เป็นต้น
“หากเงินต่างชาติยังคงไหลเข้ามาลงทุนและเฉพาะการเข้ามาลงทุนหุ้นโภคภัณฑ์ก็จะมีผลต่อดัชนีหุ้นแน่นอน”
นอกจากนี้ นักลงทุนมีแรงซื้อสลับเข้าไปในกลุ่มเกษตรและอาหาร นำโดยธุรกิจยาง บริษัทศรีตรังแอโกรอินดัสทรี (STA) และหุ้นน้ำมันพืชไทย (TVO) เพราะเป็นสินค้าโภคภัณฑ์ 
นอกจากนี้ เมื่อวันที่ 2829 ก.ย. บริษัทหลักทรัพย์พัฒนสิน ได้นำผู้บริหารบริษัทจดทะเบียนในกลุ่มเกษตรและอาหาร เช่น TVO ไปโรดโชว์ที่สิงคโปร์ ซึ่งได้รับการตอบรับเป็นอย่างดี 
“TVO ไปโรดโชว์ครั้งแรกนักลงทุนให้ความสนใจเข้าพบเป็นจำนวนมาก เพราะธุรกิจสกัดกากถั่วเหลืองและน้ำมันถั่วเหลืองเป็นที่สนใจตามแนวโน้มความต้องการอาหารและสินค้าเกษตรของโลกที่ปรับตัวเพิ่ม” สำหรับ STA ก็เป็นครั้งแรกทีไปโรดโชว์ นักลงทุนให้ความสนใจมาก กำลังจะเข้าจดทะเบียนในตลาดหลักทรัพย์สิงคโปร์ และธุรกิจยางเป็นที่สนใจของนักลงทุน เพราะเติบโตตามธุรกิจรถยนต์ในจีน จึงแนะนำซื้อหุ้น STA ราคาเป้าหมายปีหน้าที่ 24.50 บาท 
ด้านหุ้นเหล็กก็ได้รับความสนใจ นอกจากเป็นหนึ่งในหุ้นสินค้าโภคภัณฑ์แล้วยังจะได้รับผลดีจากเงินบาทที่แข็งค่า เพราะจะทำให้ต้นทุนนำเข้าวัตถุดิบถูกลง เช่น หุ้นบริษัท บางสะพานบาร์มิล (BSBM) บริษัท เอ็ม.ซี.เอส. สตีล (MCS) และบริษัท จี สตีล (GSTEEL)